## Uredba o državnim potporama

### NN 121/2003 (29.7.2003.), Uredba o državnim potporama

# VLADA REPUBLIKE HRVATSKE

1714

Na
temelju članka 4. stavka 4., članka 11. stavka 2. i članka 12. stavka 2. Zakona
o državnim potporama (»Narodne novine«, broj 47/2003) i članka 29. stavka 1.
Zakona o Vladi Republike Hrvat­ske (»Narodne novine«, broj 101/98, 15/2000 i
117/2001), Vlada Republike Hrvatske je na sjednici održanoj 24. srpnja 2003.
godine donijela

## UREDBU

### o drŽavnim potporama

I.
OPĆE ODREDBE

Predmet
Uredbe

Članak
1.

Ovom
Uredbom uređuje se sadržaj i bitni elementi za ocjenu sukladnosti državnih
potpora s odredbama Zakona o državnim potporama, postupak davanja mišljenja na
prijedloge općih državnih potpora te sadržaj, postupak i rokovi dostave
prijedloga državnih potpora.

Značenje
pojmova

Članak
2.

Pojedini
pojmovi u smislu ove Uredbe imaju sljedeće zna­čenje:

– *temeljno
istraživanje* je temeljno istraživanje određeno člankom 3. stavak 2. Zakona
o znanstvenoistraživačkoj djelatnosti (»Narodne novine«, broj 59/96 –
pročišćeni tekst),

– *primijenjeno
istraživanje* je primijenjeno istraživanje odre­đeno člankom 3. stavak 3. Zakona
o znanstvenoistraživačkoj djelatnosti (»Narodne novine«, broj 59/96 –
pročišćeni tekst),

– *razvojno istraživanje* je razvojno istraživanje
određeno člankom 4. Zakona o znanstvenoistraživačkoj djelatnosti (»Narodne
novine«, broj 59/96 – pročišćeni tekst),

– *poduzetnik* je poduzetnik određen člankom 29.
Pravilnika o porezu na dodanu vrijednost (»Narodne novine«, broj 60/96, 113/97,
7/99, 112/99, 119/99, 44/2000, 63/2000, 80/2000, 109/2000, 54/2001 i 58/2003),

– *poduzeće* je poduzeće određeno člankom 31.
Pravilnika o porezu na dodanu vrijednost (»Narodne novine«, broj 60/96, 113/97,
7/99, 112/99, 119/99, 44/2000, 63/2000, 80/2000, 109/2000, 54/2001 i 58/2003),

– *neovisnost u poslovanju poduzetnika* je
neovisnost u poslovanju određena člankom 2. stavcima 3. i 4. Zakona o poticanju
razvoja maloga gospodarstva (»Narodne novine«, broj 29/2002),

– *mali poduzetnik* je mali subjekt maloga
gospodarstva određen člankom 3. stavak 3. Zakona o poticanju razvoja maloga
gospodarstva (»Narodne novine«, broj 29/2002) koji je u poslovanju neovisan,

– *srednji poduzetnik* je srednji subjekt maloga
gospodarstva određen člankom 3. stavak 4. Zakona o poticanju razvoja maloga
gospodarstva (»Narodne novine«, broj 29/2002) koji je u poslovanju neovisan,

– *veliki poduzetnik* je poduzetnik koji ne
ispunjava uvjete iz članka 2. stavak 1. Zakona o poticanju razvoja maloga
gospodarstva (»Narodne novine«, broj 29/2002),

– *opravdani troškovi* jesu troškovi za koje se
može dodijeliti državna potpora,

– *ulaganje* je vrijednost stvari, prava i
obveza unesena u temeljni kapital poduzetnika utvrđena Međunarodnim računo­vod­stvenim
standardima,

– *početno ulaganje* je ulaganje u osnivanje
novoga ili proši­renje postojećega poduzeća, u promjene proizvodnog procesa ili
proizvoda u postojećem poduzeću racionalizacijom, diversifikacijom ili
modernizacijom te ulaganje u osnovna sredstva, kao što je kupnja poduzeća koje
je prestalo djelovati ili bi inače prestalo djelovati,

– *upravljanje državnom potporom* je priprema i
dostava prijedloga državne potpore Agenciji za zaštitu tržišnoga natjecanja (u
nastavku: Agencija) sukladno člancima 11. i 13. Zakona o državnim potporama te
provedba i nadzor provedbe pojedinačne državne potpore temeljem opće državne
potpore,

– *Područje A.* je područje određeno člankom 4.
stavak 3. točka a. Zakona o državnim potporama,

– *Područje B.* je područje određeno člankom 4.
stavak 3. točka d. Zakona o državnim potporama,

– *neto ekvivalent državne potpore* je iznos
krajnje koristi koju ostvaruje poduzetnik od državne potpore nakon odbitka
poreznih davanja,

– *intenzitet državne potpore* je iznos opsega
državne potpore izražen kao postotak opravdanih troškova u ukupnim troškovima.

Zbrajanje
i granice iznosa državnih potpora

Članak
3.

(1) Ako
ovom Uredbom nije drugačije određeno, različite vrste i namjene državnih
potpora prema ovoj Uredbi mogu se zbrajati.

(2)
Ukupan iznos državne potpore iz stavka 1. ovoga članka, ne smije prijeći gornju
granicu određenu prema vrstama i namjenama u ovoj Uredbi.

(3)
Gornja granica iz stavka 2. ovoga članka utvrđena je za iznos državne potpore
iz državnog proračuna Republike Hrvatske, te iz proračuna jedinica lokalne i
područne (regionalne) samouprave u tekućoj godini.

(4) Državne
potpore mogu se uvrstiti u prijedlog proračuna iz stavka 2. ovoga članka za
tekuću godinu, ako ispunjavaju uvjete prema ovoj Uredbi, za što je odgovorno
tijelo nadležno za upravljanje pojedinim općim državnim potporama, kako je
određeno ovom Uredbom.

(5) Za
upravljanje državnim potporama koje se dodjeljuju iz proračuna jedinica lokalne
ili područne (regionalne) samouprave, nadležno je poglavarstvo jedinice lokalne
ili područne (regionalne) samouprave.

Prijedlog
državne potpore

Članak
4.

(1)
Prijedlog državne potpore temelji se na odredbama Zakona o državnim potporama i
na pravilima koja proizlaze iz:

– ove
Uredbe,

–
članka 35. stavka 1. točke iii., stavka 2., stavka 7. točke a. i stavka 8.
Privremenog sporazuma o trgovinskim i s njima povezanim pitanjima između
Republike Hrvatske i Europske zajednice (»Narodne novine« - Međunarodni
ugovori, broj 15/2001, 3/2002 i 14/2002), te Protokola 2. i Protokola 6. koji
su sastavni dio istoga Privremenog sporazuma, odnosno članka 70. stavka 1.
točke iii., stavka 2., stavka 7. točke a. i stavka 8. Sporazuma o stabilizaciji
i pridruživanju između Republike Hrvatske i Europskih zajednica i njihovih država
članica (»Narodne novine« – Međunarodni ugovori, broj 14/2001 i 14/2002) te
Protokola 2. i Protokola 6. koji su sastavni dio istoga Sporazuma,

–
Sporazuma o subvencijama i kompenzacijskim mjerama, koji je sastavni dio
Marakeškog ugovora o osnivanju Svjetske trgovinske organizacije (»Narodne
novine« – Međunarodni ugovori, broj 13/2000 i 14/2000).

(2)
Agencija odobrava prijedlog državne potpore ako je sukladan stavku 1. ovoga
članka.

(3) Ako
prijedlog državne potpore ne ispunjava uvjet iz pod­stavka 1. stavka 1. ovoga
članka prijedlog državne potpore dostavlja se Agenciji koja o prijedlogu
odlučuje sukladno člancima 4., 11. i 13. Zakona o državnim potporama.

Državna
potpora male vrijednosti

Članak 5.

(1) Državna potpora male vrijednosti je državna
potpora dodijeljena pojedinom korisniku državne potpore koja ne prelazi ukupan
iznos od 750.000 kuna u razdoblju od tri godine, bez obzira na oblik ili
namjenu državne potpore, za dodjelu za koju nije potrebno odobrenje Agencije.

(2) Državna potpora iz stavka 1. ovoga članka može se
zbrajati s općim i pojedinačnim državnim potporama, sukladno članku 3. ove
Uredbe.

(3) Državna potpora iz stavka 1. ovoga članka ne može
se dodijeliti u svrhu poticanja izvoza, te poduzetnicima za obav­ljanje
djelatnosti proizvodnje čelika i djelatnosti prometa.

(4)
Davatelj državne potpore male vrijednosti dužan je izvijestiti korisnika državne
potpore da mu je dodijeljena državna potpora iz stavka 1. ovoga članka.

(5)
Davatelj državne potpore dužan je izvijestiti Agenciju o svakoj dodijeljenoj državnoj
potpori male vrijednosti, u roku 15 dana od dana dodjele.

(6)
Davatelj državne potpore dužan je voditi evidenciju o dodijeljenim državnim
potporama male vrijednosti po pojedinim korisnicima državne potpore. Podatke o
dodijeljenim državnim potporama male vrijednosti davatelj državne potpore čuva
deset godina od dana dodjele.

II.
POSEBNA PRAVILA ZA ODREĐENE VRSTE HORIZONTALNIH DRŽAVNIH POTPORA

1. IstraŽivanje i razvoj

Članak
6.

(1) Državne
potpore za istraživanje i razvoj sukladne članku 4. stavak 3. točka d. Zakona o
državnim potporama jesu:

a) državne
potpore za temeljna istraživanja namijenjena postizanju napretka u znanosti i
tehnici, koja nemaju neposredan utjecaj na gospodarske djelatnosti. Za temeljna
istraživanja može se dodijeliti državna potpora u visini do 100% opravdanih
troškova projekta ako su rezultati takva istraživanja na nepristranoj osnovi
dostupni prema redovnim tržišnim uvjetima,

b) državne
potpore za primijenjena istraživanja namijenjena stjecanju znanja za razvoj
novih proizvoda, postupaka i usluga ili poboljšanju već postojećih proizvoda,
postupaka i usluga. Za primijenjena istraživanja može se dodijeliti potpora u
visini do 50% opravdanih troškova projekta,

c) državne potpore za razvojna istraživanja
namijenjena prijenosu rezultata industrijskih istraživanja u oblikovanje novih,
izmijenjenih ipoboljšanih proizvoda, postupaka i usluga, bez obzira na
to da li je takvo oblikovanje namijenjeno prodaji ili korištenju, uključivši
izradu prototipova, koji nisu komercijalno upotrebljivi. Za razvojna istraživanja
može se dodijeliti državna potpora u visini do 25% opravdanih troškova
projekta,

d) državne potpore za studije o tehničkoj izvedivosti
koje su uvjet za provedbu primijenjenog i razvojnog istraživanja. Za studije o
tehničkoj izvedivosti može se dodijeliti državna potpora u visini do 75%
opravdanih troškova projekta, ako je uvjet za provedbu primijenjenog istraživanja,
te u visini do 50% opravdanih troškova projekta ako je uvjet za provedbu
razvojnog istraživanja.

(2) Iznos državne potpore u točkama b), c) i d)
stavka 1. ovoga članka može se povećati:

a) za 10% opravdanih troškova projekta za male i
srednje poduzetnike,

b) za 10% opravdanih troškova projekta ako se
razvojni projekt provodi u Području A, a za 5% opravdanih troškova projekta u
Području B,

c) za 15% opravdanih troškova projekta, ako je istraživački
projekt u skladu s ciljevima pojedinoga projekta ili programa, koji se odvija
kao dio okvirnog programa Europske unije za istraživanje itehnološki
razvoj, odnosno za 25% opravdanih troškova projekta, ako projekt uključuje
prekograničnu suradnju između poduzetnika i javnih istraživačkih organizacija i
rezultati su široko dostupni i objavljeni, uzimajući u obzir prava
intelektualnog vlasništva,

d) za
10% opravdanih troškova projekta, ako istraživački projekt nije u skladu s
ciljevima ili pojedinim projektom ili programom, koji se provodi kao dio
okvirnog programa Europske unije za istraživanja i tehnološki razvoj, uz
ispunjenje jednog od sljedećih uvjeta:

– da
projekt uključuje učinkovitu suradnju među poduzetnicima i javnim istraživačkim
organizacijama, posebno s aspekta koordinacije nacionalnih smjernica istraživanja
i tehnološkog razvoja,

– da su
rezultati projekta široko dostupni i objavljeni, da su licence za patente
podijeljene ili da se odvijaju druge djelatnosti pod uvjetima koji su slični
odredbama širenja rezultata Europske unije za istraživanje i tehnološki razvoj.

(3)
Iznosi državne potpore iz stavka 2. ovoga članka mogu se zbrajati, ali iznos državne
potpore ne smije prijeći 75% opravdanih troškova za primijenjena istraživanja i
50% opravdanih troškova za razvojna istraživanja.

Članak
7.

Opravdani
troškovi u svrhu istraživanja i razvoja jesu:

–
troškovi rada zaposlenih, koji se isključivo bave istraži­vačkim aktivnostima;

–
troškovi za instrumente, opremu i nekretnine, koji se isključivo i stalno
koriste za istraživačke aktivnosti;

–
troškovi za savjetodavne i slične usluge namijenjene isključivo za istraživačke
aktivnosti;

–
dodatni ukupni troškovi koji nastaju neposredno kao posljedica istraživanja i
razvoja;

– drugi
operativni troškovi koji nastaju neposredno kao posljedica istraživanja i
razvoja.

Članak
8.

Prijedlog
državne potpore iz članka 6. ove Uredbe u iznosu najmanje 37,5 milijuna kuna za
projekt istraživanja ukupne vrijednosti najmanje 187,5 milijuna kuna dostavlja
se Agenciji sukladno člancima 11. i 13. Zakona o državnim potporama.

Članak
9.

Općim
državnim potporama za istraživanja i razvoj upravlja ministarstvo nadležno za
znanost i tehnologiju.

2. ZaŠtita okoliŠa

Članak 10.

Državne potpore za zaštitu okoliša, namijenjene
otklanjanju ili sprečavanju šteta nanesenih okolišu i prirodnim izvorima,
postizanju standarda zaštite okoliša ili poticanju racionalnog korištenja
prirode i njenih dobara, sukladne su članku 4. stavak 3. točka d. Zakona o državnim
potporama.

Članak 11.

(1) Državne potpore za zaštitu okoliša mogu se
dodijeliti:

a) za prilagođavanje novim obvezujućim standardima za
zaštitu okoliša, malim i srednjim poduzetnicima do visine 15% opravdanih
troškova, u razdoblju od 3 godine od prihvaćanja ovih standarda;

b) za postizanje višega stupnja zaštite okoliša nego
što to određuju obvezujući standardi odnosno ulaganja u zaštitu okoliša dok još
ne postoje obvezujući standardi, velikim poduzetnicima do visine 30% opravdanih
troškova, a malim i srednjim poduzetnicima do visine od 40% opravdanih
troškova;

c) za energetsku učinkovitost i istodobnu proizvodnju
električne i toplinske energije, te za obnovljive izvore energije, velikim
poduzetnicima, do visine 40% opravdanih troškova, a malim i srednjim poduzetnicima
do visine 50% opravdanih troškova;

(2) Iznos državne potpore iz točke c) stavka 1. ovoga
članka, može se povećati za 10% opravdanih troškova za državnu potporu za
ulaganja u obnovljive izvore energije koji u cijelosti zadovoljavaju energetske
potrebe zaokružene zajednice.

(3) Agencija može u iznimnim slučajevima za ulaganja
u obnovljive izvore energije, iz točke c) stavka 1. ovoga članka, odobriti veći
udio državne potpore ako se dokaže da je državna potpora prijeko potrebna.

(4) Korisniku državne potpore koji se nalazi u
području koje ima pravo na regionalnu državnu potporu iz Glave III. ove Uredbe,
državna potpora iz točaka b) i c) stavka 1. i stavka 2. ovoga članka, može se
dodijeliti prema povoljnijoj od sljedeće dvije mogućnosti:

– gornja granica državne potpore za ulaganja u
zaštitu okoliša povećana za 10% opravdanih troškova u Području A ili povećana
za 5% opravdanih troškova u Području B,

– gornja granica regionalne državne potpore povećana
za 10% opravdanih troškova.

Članak 12.

(1) Državna potpora za sanaciju onečišćenih područja
može se dodijeliti samo ako osoba odgovorna za onečišćavanje nije poznata ili
joj se trošak sanacije ne može nametnuti.

(2) Državna potpora iz stavka 1. ovoga članka može se
dodijeliti do 100% opravdanih troškova.

Članak 13.

Državna potpora iz članka 10. ove Uredbe može se
dodijeliti za tekuće poslovanje, ako postoji značajan doprinos zaštiti okoliša
i to za:

– poticanje okolišu primjerenih oblika postupanja s
otpadom i za poticanje energetske učinkovitosti,

– smanjenje ili oslobođenje od poreza za zaštitu
okoliša,

– poticanje korištenja obnovljivih izvora energije,

– istodobnu proizvodnju električne i toplinske
energije.

Članak 14.

(1) Opravdani troškovi za ulaganja namijenjena
zaštiti okoliša jesu:

– dodatni troškovi za nekretnine i opremu,

– troškovi za nematerijalna ulaganja iz članka 44.
ove Uredbe, potrebni za postizanje ciljeva zaštite okoliša.

(2) Opravdani troškovi iz stavka 1. ovoga članka
računaju se bez pogodnosti koje proizlaze iz povećanja kapaciteta, ušteda na
troškovima tijekom prvih pet godina ulaganja i dodatne pomoćne proizvodnje
tijekom toga petogodišnjeg razdoblja.

(3) Opravdani troškovi sanacije onečišćenog područja
jesu troškovi rada umanjeni za povećanje vrijednosti zemljišta.

Članak 15.

Općim državnim potporama za zaštitu okoliša
upravljaju ministarstva nadležna za zaštitu okoliša i energetiku.

3. Sanacija irestrukturiranje

Članak
16.

(1) Državna
potpora za sanaciju i restrukturiranje namijenjena poduzetnicima u teškoćama
sukladna je članku 4. stav­ka 3. točke d. Zakona o državnim potporama.

(2)
Poduzetnik u teškoćama iz stavka 1. ovoga članka, je poduzetnik koji nijesposoban
vlastitim sredstvima ili sredstvima koje može pribaviti od svojih vlasnika ili
vjerovnika zaustaviti negativna kretanja poslovanja, a koja bi, bez
posredovanja države, ugrozila opstanak poduzetnika.

(3) Državna
potpora za sanaciju i restrukturiranje ne može se dodijeliti novonastalim
trgovačkim društvima, trgovačkim dru­štvima koja su nastala likvidacijom
prijašnjega trgovačkog društva i povezanim trgovačkim društvima, osim ako se može
dokazati da su uzroci teškoća u samom trgovačkom društvu te da teškoće nisu
rezultat samovoljna prerasporeda troškova između trgovačkih društava.

(4) Državna potpora za sanaciju i restrukturiranje ne
može se dodijeliti poduzetnicima za djelatnost proizvodnje čelika.

Članak 17.

(1) Državna potpora za sanaciju financijskih problema
u vrijeme dok poduzetnik izrađuje plan restrukturiranja može se odobriti pod
sljedećim uvjetima:

– mora biti potpora likvidnosti poduzetnika u obliku
jamstava i kredita pod redovnim tržišnim uvjetima,

– posudba mora biti vraćena u roku 12 mjeseci nakon
isplate posljednjeg obroka poduzetniku,

– mora biti dodijeljena zbog ozbiljnih socijalnih
poteškoća,

– mora biti ograničena na iznos koji još omogućava
poslovanje poduzetnika,

– odobrava se za razdoblje potrebno za izradu plana
restrukturiranja, a najviše na šest mjeseci,

– dodijeliti se može samo jednom.

(2) Do isteka roka iz podstavka 5. stavka 1. ovoga
članka korisnik državne potpore dužan je dostaviti davatelju državne potpore
plan restrukturiranja ili program prisilnog namirenja odnosno prijedlog stečaja
ili jamstvo da će potpora biti vraćena.

Članak 18.

(1) Državna potpora za restrukturiranje je dio
dugoročnog plana obnove poduzetnika i može se dodijeliti pod uvjetom da:

– poduzetnik predloži program restrukturiranja koji
osobito obuhvaća uzroke i posljedice teškoća u poduzetniku, predviđa načine
rješavanja teškoća, izvore financiranja, trajanje te gospodarske i socijalne
posljedice restrukturiranja,

– je ograničena na minimum sredstava potrebnih za
provođenje mjera restrukturiranja u okviru postojećih izvora financiranja
poduzetnika,

– poduzetnik znatno doprinosi procesu
restrukturiranja.

(2) Državna potpora za restrukturiranje može se
ponovo dodijeliti nakon deset godina od dana dodjele posljednje državne potpore
za restrukturiranje.

(3) Iznimno od odredbe stavka 2. ovoga članka, državna
potpora može se i ranije dodijeliti zbog iznimnih okolnosti na koje poduzetnik
nije mogao utjecati.

(4)
Davatelj državne potpore jednom godišnje dostavlja Agenciji izvješće o provedbi
plana restrukturiranja.

Članak
19.

(1)
Najviši iznos državne potpore koji može biti dodijeljen poduzetniku za sanaciju
i/ili restrukturiranje ne smije premašiti 75 milijuna kuna, uključivši državne
potpore iz drugih općih državnih potpora. Viši iznos državne potpore može se
dodijeliti samo temeljem plana restrukturiranja i odobrenja iz članka 13.
Zakona o državnim potporama.

(2)
Prijedlog državne potpore za sanaciju irestrukturiranje velikog
poduzetnika potrebno je dostaviti Agenciji sukladno člancima 11. i 13. Zakona o
državnim potporama, te prijedlogom pred­vidjeti mjere koje onemogućavaju
negativan utjecaj na tržiš­no natjecanje.

Članak
20.

Općim
državnim potporama za sanaciju i restrukturiranje upravlja ministarstvo nadležno
za gospodarstvo.

4. Mali isrednji poduzetnici

Članak
21.

(1) Državna
potpora malim i srednjim poduzetnicima namijenjena poticanju početnih ulaganja,
savjetodavnim uslugama i sudjelovanju na sajmovima i izložbama, sukladna je
članku 4. stav­ka 3. točke d) Zakona o državnim potporama.

(2) Državna potpora malim i srednjim poduzetnicima ne
može se dodijeliti poduzetnicima za djelatnosti brodogradnje i pomorskog
prometa.

(3) Državna potpora malim i srednjim poduzetnicima za
djelatnost proizvodnje čelika može se dodijeliti samo za savjetodavne usluge te
za sudjelovanje na sajmovima i izložbama.

Članak 22.

(1) Državna potpora za početna ulaganja može se
dodijeliti:

– malim poduzetnicima u iznosu do 15% opravdanih
troškova,

– srednjim poduzetnicima u iznosu do 7,5% opravdanih
troškova.

(2) Ako se ulaže u područje koje ima pravo na
regionalnu državnu potporu, državna potpora može se dodijeliti do gornje
granice određene u karti regionalnih državnih potpora, pod uvje­tom da se
ulaganje očuva u tome području najmanje pet godina nakon zaključenja ulaganja i
korisnik državne potpore doprinese najmanje 25% vrijednosti ulaganja iz
vlastitih sredstava koja ne sadrže državnu potporu.

(3) Visina državne potpore izračunava se temeljem
opravdanih troškova ulaganja ili opravdanih troškova otvaranja novih radnih
mjesta povezanih s ulaganjem.

(4) Ako je visina državne potpore izračunata temeljem
oprav­danih troškova otvaranja novih radnih mjesta, potrebno je uzeti u obzir
sljedeće uvjete:

– radno mjesto mora biti povezano s provedbom
projekta početnih ulaganja i biti popunjeno tijekom tri godine nakon dovršenoga
ulaganja,

– projekt ulaganja mora voditi neto povećanju broja
radnika u poduzeću u usporedbi s prosjekom tijekom proteklih 12 mjeseci,

– nova
radna mjesta moraju biti sačuvana najmanje pet godina.

(5)
Opravdani troškovi namijenjeni malim i srednjim poduzetnicima jesu:

–
troškovi početnih ulaganja: materijalna ulaganja (zemljišta, zgrade i oprema) i
troškovi za nematerijalna ulaganja (nabava patenata, licenci, posebnih znanja i
vještina (*know-how)* ili nepatentiranoga tehničkog znanja);

–
troškovi otvaranja novih radnih mjesta: troškovi bruto plaća za novootvorena
radna mjesta povezana s ulaganjem za dvogodišnje razdoblje.

(6)
Opravdanim troškovima iz podstavka 1. stavka 5. ovoga članka, ne smatraju se
izdaci za nabavu prometnih sredstava i opreme, s izuzetkom željezničkih vagona.

(7)
Opravdani troškovi početnih ulaganja i opravdani troškovi novih radnih mjesta
mogu se zbrajati, ali zajedno ne smiju prelaziti visinu državne potpore
sukladno stavcima 3. i 4. ovoga članka.

Članak
23.

(1) Državna
potpora za savjetodavne usluge koje obavljaju vanjski savjetnici, koje nemaju
stalni ili periodički karakter i nisu povezane s redovnim tekućim troškovima
poduzetnika, može se dodijeliti u visini 50% opravdanih troškova.

(2)
Opravdanim troškovima za savjetodavne usluge smatraju se troškovi za vanjske
savjetnike.

Članak
24.

(1) Državna
potpora za sudjelovanje na sajmovima i izložbama može se dodijeliti za prvo
sudjelovanje na određenom sajmu ili izložbi u visini 50% opravdanih troškova.

(2)
Opravdani troškovi iz stavka 1. ovoga članka jesu dodatni troškovi najma,
postavljanja i djelovanja izložbenog prostora.

Članak
25.

Općim
državnim potporama malim i srednjim poduzetnicima upravljaju ministarstva nadležna
za obrt, malo i srednje podu­zetništvo, turizam i gospodarstvo.

5.
ZapoŠljavanje

Članak
26.

(1) Državna
potpora za zapošljavanje namijenjena otvaranju novih ili očuvanju postojećih
radnih mjesta, sukladna je članku 4. stavka 3. točki d) Zakona o državnim
potporama.

(2) Državna
potpora za zapošljavanje ne može se dodijeliti poduzetnicima za djelatnosti
brodogradnje i pomorskog prometa.

Članak
27.

(1) Državna
potpora za otvaranje novih radnih mjesta može se dodijeliti za zapošljavanje
osoba koje još nisu bile zaposlene, koje su ostale ili će ostati bez
zaposlenja.

(2) Državna
potpora za otvaranje novih radnih mjesta na područjima koja imaju pravo na
regionalnu državnu potporu može se dodijeliti svim poduzetnicima u iznosu
određenom u karti regionalne državne potpore, pod uvjetom da korisnik državne
potpore doprinese najmanje 25% sredstava iz vlastitih izvora koji ne sadrže državnu
potporu te da je zapošljavanje sačuvano u području koje prima regionalnu državnu
potporu.

(3) Državna
potpora za otvaranje novih radnih mjesta na područjima koja nemaju pravo na
regionalnu državnu potporu može se dodijeliti samo malim i srednjim
poduzetnicima do gornjih granica i to:

– malim poduzetnicima u iznosu do 15% opravdanih
troškova,

– srednjim poduzetnicima u iznosu do 7,5% opravdanih
troškova.

(4) Opravdani troškovi za otvaranje novih radnih
mjesta troškovi su bruto plaća za dvogodišnje razdoblje. Ispunjavanje uvjeta
otvaranja novih radnih mjesta utvrđuje se temeljem podataka o dodatnom
zapošljavanju u poduzeću, u usporedbi s prosjekom u proteklih 12 mjeseci.

(5) Novootvorena radna mjesta moraju biti sačuvana
najmanje tri godine nakon primitka državne potpore, odnosno dvije godine u
slučaju malih i srednjih poduzetnika.

Članak 28.

(1) Poduzetniku se može dodijeliti državna potpora za
otvaranje novih radnih mjesta za invalidne osobe ili osobe koje se teže
zapošljavaju.

(2) Ispunjavanje uvjeta otvaranja novih radnih mjesta
utvr­đu­je se usporedbom prosjeka dodatnog zapošljavanja tijekom proteklih 12
mjeseci. Uvjet otvaranja novih radnih mjesta nije potrebno ispuniti ako je
postojeće radno mjesto postalo nepopunjeno dobrovoljnim odlaskom,
umirovljenjem, dobrovoljnim skraćivanjem radnog vremena ili otkaza zbog
nesposobnosti ili krivnje, osim ako je postojeće radno mjesto ostalo
nepopunjeno kao rezultat odlaska viška zaposlenih iz poduzeća.

(3) Intenzitet svih vrsta državnih potpora
dodijeljenih za zapošljavanje osoba koje se teže zapošljavaju ili invalidnih
osoba ne smije prijeći 50% troškova godišnje bruto plaće osoba koje se teže
zapošljavaju, odnosno 60% troškova godišnje bruto plaće invalidnih osoba.

(4) Osobe koje se teže zapošljavaju i invalidne osobe
moraju biti neprekidno zaposlene najmanje godinu dana, osim u slučaju otkaza
zbog nesposobnosti ili krivnje.

Članak 29.

(1) Pri zapošljavanju invalidnih osoba može se
dodijeliti dodatna državna potpora zbog njihove manje produktivnosti.

(2) Državna potpora iz stavka 1. ovoga članka može se
dodijeliti samo za dodatne troškove u usporedbi s onima što bi ih poduzetnik
imao ako bi zaposlio neinvalidnu osobu,

– za troškove prilagođivanja prostora,

– za troškove zapošljavanja osoblja za vrijeme što ga
utroše za potporu invalidnim osobama,

– za troškove prilagođivanja ili nabave opreme.

(3) Iznos državne potpore, zajedno s državnim
potporama za zapošljavanje invalidne osobe iz članka 28. ove Uredbe, ne smije
prijeći visinu potrebnu za kompenzaciju umanjene produktivnosti invalidne osobe
i visinu dodatnih troškova.

(4) U slučaju zapošljavanja invalidnih osoba u
poduzećima u kojima je od ukupnog broja radnika najmanje 50% invalidnih osoba,
državna potpora može dodatno uključiti, ali ne smije premašiti, troškove
izgradnje, smještaja ili proširenja poduzeća te troškove administracije i
prijevoza, koji su posljedica zapoš­ljavanja tih osoba.

Članak 30.

(1) Državna potpora za očuvanje radnih mjesta može se
dodijeliti ako je namijenjena:

–
otklanjanju posljedica uzrokovanih prirodnim nesrećama, izvanrednim ili ratnim
događajima,

– poticanju razvoja u Područjima A pod uvjetima za
dodjelu državne potpore za tekuće poslovanje iz članka 49. ove Uredbe.

(2) Osim pod uvjetima iz stavka 1. ovoga članka, državna
potpora može se dodijeliti i ako je očuvanje radnih mjesta sastav­ni dio
programa za sanaciju i restrukturiranje poduzetnika suklad­no pravilima za
spašavanje i restrukturiranje iz Poglavlja 3. ove Glave.

(3) Iznos državne potpore za očuvanje radnih mjesta
određuje se prema broju radnika zaposlenih kod poduzetnika u vrijeme dodjele državne
potpore.

Članak 31.

(1) Državna potpora za promjenu zaposlenja s
određenoga na neodređeno vrijeme može se dodijeliti skladno članku 27. ove
Uredbe, ali samo ako pozitivno utječe na zapošljavanje.

(2) Visina državne potpore iz stavka 1. ovoga članka
koja je dodijeljena poduzetniku prilikom zapošljavanja radnika na odre­đeno
vrijeme i prilikom promjene toga zaposlenja s određenoga na neodređeno vrijeme
ne smije prijeći dopušteni intenzitet državne potpore za otvaranje novih radnih
mjesta iz članka 27. ove Uredbe.

(3) Prijedlog državne potpore za promjenu zaposlenja
s određenoga na neodređeno vrijeme dostavlja se Agenciji sukladno člancima 11.
i 13. Zakona o državnim potporama.

Članak 32.

(1) Državna potpora za raspodjelu radnih mjesta na
više radnika u poduzeću može se dodijeliti sukladno članku 27. ove Ured­be, ako
je riječ o neto povećanju radnih mjesta ili zapošljavanju osoba koje se teže
zapošljavaju ili invalidnih osoba.

(2) Ako prijedlog državne potpore za raspodjelu
radnih mjesta na više radnika u poduzeću ne ispunjava uvjete iz stavka 1. ovoga
članka, prijedlog državne potpore dostavlja se Agenciji sukladno člancima 11. i
13. Zakona o državnim potporama.

Članak 33.

Ako je zapošljavanje iz članka 27. ove Uredbe
povezano s ulaganjem, troškovi zapošljavanja mogu se pribrojiti drugim
troškovima ulaganja samo do iznosa dopuštenog pravilima o regionalnim državnim
potporama iz Glave III. ove Uredbe ili državnim potporama malim i srednjim
poduzetnicima iz Poglav­lja 4. ove Glave.

Članak 34.

Općim državnim potporama za zapošljavanje upravlja
ministarstvo nadležno za rad i socijalnu skrb.

6. UsavrŠavanje

Članak
35.

(1) Državna
potpora za usavršavanje namijenjena obrazovanju uobliku posebnog ili
općeg usavršavanja radnika sukladna je članku 4. stavku 3. točki d) Zakona o državnim
potporama.

(2)
Posebno usavršavanje iz stavka 1. ovoga članka namijenjeno je stjecanju
teoretskog i praktičnog znanja upotrebljivog na sadašnjem odnosno budućem
radnom mjestu kod poduzetnika koji je korisnik državne potpore.

(3)
Opće usavršavanje iz stavka 1. ovoga članka namijenjeno je stjecanju općega
znanja koje se koristi na sadašnjem odnosno budućem radnom mjestu kod
poduzetnika koji je korisnik državne potpore, prenosivo je kod drugih
poduzetnika ili djelatnosti i koje znatno poboljšava mogućnost zapošljavanja
radnika.

Članak 36.

(1) Državna potpora iz članka 35. ove Uredbe može se
dodijeliti u iznosu do 50% opravdanih troškova u slučaju općeg usavršavanja i
do 25% opravdanih troškova u slučaju posebnog usavršavanja.

(2) Iznosi državne potpore iz stavka 1. ovoga članka
mogu se povećati:

– za 10% opravdanih troškova u svrhu posebnog usa­vršavanja
iza20% opravdanih troškova u svrhu općeg usavršavanja u malim i
srednjim poduzetnicima,

– za 10% opravdanih troškova u Područjima A. i za 5%
oprav­danih troškova u Područjima B.,

– za 10% opravdanih troškova ako je usavršavanje
namijenjeno osobama koje se teže zapošljavaju.

(3) Iznosi državne potpore iz stavka 2. ovoga članka
zbrajaju se.

Članak 37.

Opravdani troškovi u svrhu usavršavanja iz članka 36.
ove Uredbe jesu:

– troškovi za instruktora,

– putni troškovi instruktora i osoba koje se
usavršavaju,

– ostali tekući troškovi,

– troškovi otpisa uređaja i opreme u skladu s opsegom
njihova korištenja u svrhu usavršavanja,

– troškovi savjetovanja u vezi s projektom
usavršavanja,

– troškovi sudionika usavršavanja do visine svih
opravdanih troškova iz prethodnih podstavaka.

Članak 38.

Državna potpora za usavršavanje, poduzetnicima za
djelatnost pomorskoga prometa može se dodijeliti do 100% opravdanih troškova,
bez obzira na to radi li se o posebnom ili općem usavršavanju, ako su ispunjeni
sljedeći uvjeti:

– da osoba koja se usavršava, nije aktivan član
posade,

– da se obrazovanje provodi na brodovima koji su
upisani u Hrvatski registar brodova.

Članak 39.

Općim državnim potporama za usavršavanje upravlja
ministarstvo nadležno za rad i socijalnu skrb.

7. Kultura

Članak
40.

(1) Državna potpora za poticanje kulture i zaštitu
baštine namijenjena projektima koji su značajni za razvoj hrvatske kulture,
sukladna je članku 4. stavak 3. točka b. Zakona o državnim potporama.

(2) Davatelj državne potpore iz stavka 1. ovoga
članka mora dokazati da je projekt značajan za razvoj hrvatske kulture.

Članak 41.

(1) Državna potpora iz članka 40. ove Uredbe za
poticanje audiovizualne industrije može se dodijeliti uz sljedeće uvjete:

– mora
biti osiguran sadržaj produkcije značajan za razvoj hrvatske kulture,

–
intenzitet državne potpore ograničen je na 50% ukupnih troškova,

–
nositelj prava može utrošiti do 20% proračuna produkcije izvan Republike
Hrvatske.

(2) Ako
prijedlog državne potpore iz stavka 1. ovoga članka ne ispunjava uvjet iz
podstavka 2. stavka 1. ovoga članka, prijedlog se dostavlja Agenciji koja u
opravdanim slučajevima ima pravo odlučivati izvan postavljenih ograničenja
sukladno člancima 11. i 13. Zakona o državnim potporama.

Članak
42.

Općim
državnim potporama za poticanje kulture i zaštitu baštine upravljaju
ministarstva nadležna za kulturu i turizam.

III.
POSEBNA PRAVILA ZA REGIONALNE DRŽAVNE POTPORE

Članak 43.

(1) Regionalne državne potpore dodjeljuju se u svrhu
poticanja razvoja manje razvijenih Područja A. i Područja B., utvrđenih kartom
regionalnih državnih potpora.

(2) Regionalna državna potpora može se dodijeliti za
poticanje početnih ulaganja, a u iznimnim slučajevima i za naknadu dijela
troškova tekućeg poslovanja poduzetnika.

(3) Regionalna državna potpora ne može se dodijeliti
poduzetnicima za djelatnost proizvodnje čelika.

Članak 44.

(1) Državna potpora iz članka 43. ove Uredbe za
početna materijalna i nematerijalna ulaganja, izražena u neto ekvivalentu državne
potpore, može se dodijeliti:

– u Područjima A do 50% opravdanih troškova odnosno
40% opravdanih troškova u područjima gdje je bruto domaći proizvod po
stanovniku prema kupovnoj moći veći od 60% prosjeka Europske unije. Za male i
srednje poduzetnike gornja granica može se povećati za 15% opravdanih troškova
u bruto iznosu,

– u Područjima B do 20% opravdanih troškova odnosno
10% opravdanih troškova u područjima gdje je bruto domaći proizvod po
stanovniku prema kupovnoj moći viši a stupanj nezaposlenosti niži od prosjeka
Europske unije. Za male i srednje poduzetnike gornja granica može se povećati
za 10% opravdanih troškova u bruto iznosu.

(2) Gornja granica državne potpore za male i srednje
poduzetnike sukladno stavku 1. ovoga članka ne može se povećati poduzetnicima
za djelatnost prometa.

(3) Visina državne potpore iz stavka 1. ovoga članka
izračunava se temeljem opravdanih troškova ulaganja ili temeljem troškova
otvaranja novih radnih mjesta povezanih s ulaganjem. Ako je visina državne
potpore izračunata temeljem oprav­danih troškova otvaranja novih radnih mjesta,
potrebno je uzeti u obzir sljedeće uvjete:

– radno mjesto mora biti povezano s provedbom
projekta početnog ulaganja, odnosno radno mjesto mora biti otvoreno kao
posljedica povećane učinkovitosti kapaciteta stvorenih ulaganjem, te mora biti
otvoreno najmanje tri godine nakon dovršenja ulaganja;

–
projekt ulaganja mora voditi prema povećanju broja radnika u poduzeću u
usporedbi s prosjekom zaposlenih u proteklih dvanaest mjeseci.

Članak 45.

Državna potpora za nematerijalna ulaganja iz članka
44. ove Uredbe, može se dodijeliti pod uvjetom da se sredstva:

– koriste isključivo kod poduzetnika koji je korisnik
državne potpore,

– amortiziraju,

– nabavljaju po tržišnim uvjetima,

– iskazuju u bilanci stanja korisnika državne potpore
najmanje pet godina.

Članak 46.

(1) Korisnik državne potpore iz članka 44. ove Uredbe
dužan je iz vlastitih sredstava koja ne sadrže državnu potporu doprinijeti
najmanje 25% vrijednosti ulaganja.

(2) Ulaganje i novootvorena radna mjesta moraju
ostati u području za koje je regionalna državna potpora dodijeljena najmanje
pet godina nakon dovršenja ulaganja.

Članak 47.

Prijedlog regionalne državne potpore namijenjene
velikim projektima ulaganja, koji se izvode u okviru općih regionalnih državnih
potpora, potrebno je dostaviti Agenciji sukladno člancima 11. i 13. Zakona o državnim
potporama, ako ti projekti ispunjavaju jedan od sljedećih kriterija:

– ukupan opseg troškova projekta ulaganja prelazi 375
milijuna kuna (za tekstilnu industriju i industriju odjeće prag iznosi 112,5
milijuna kuna), intenzitet državne potpore prelazi 50% dopuštenog intenziteta
za regionalne državne potpore, te državna potpora za otvaranje ili očuvanje
radnih mjesta prelazi 300.000 kuna po radnome mjestu (za tekstilnu industriju i
industriju odjeće prag iznosi 225.000 kuna po radnome mjestu), ili ako

– iznos državne potpore prelazi 375 milijuna kuna (u
industriji motornih vozila i sintetičkih vlakana 225 milijuna kuna).

Članak 48.

(1) Opravdani troškovi u svrhu regionalnih državnih
potpora iz članka 44. ove Uredbe jesu:

– troškovi početnih ulaganja: materijalna ulaganja
(zemljišta, zgrade i oprema) i nematerijalna ulaganja (kupnja patenata,
licenci, posebnih znanja i vještina (*know-how)* ili nepatentiranoga
tehničkog znanja);

–
troškovi bruto plaća za novootvorena radna mjesta povezana s ulaganjem za
dvogodišnje razdoblje.

(2)
Gornja granica opravdanih troškova velikih poduzetnika za nematerijalna
ulaganja iznosi 25% opravdanih troškova materijalnih ulaganja, iz podstavka 1.
stavka 1. ovoga članka.

(3)
Troškovi nabave transportne opreme u sektoru prometa ne smatraju se opravdanim
troškovima iz stavka 1. ovoga članka.

(4) Opravdani troškovi početnih ulaganja i opravdani
troškovi novih radnih mjesta mogu se zbrajati, ali zajedno ne smiju premašiti
visinu državne potpore određene člankom 44. stav­kom 3. ove Uredbe.

Članak 49.

Državna potpora za tekuće poslovanje poduzetnika iz
članka 43. stavak 2. ove Uredbe može se dodijeliti samo u Području A pod
sljedećim uvjetima:

– da
doprinosi regionalnome razvoju,

– da je
razmjerna teškoćama koje se namjeravaju ublažiti,

– da je
vremenski ograničena i postupno se smanjuje, i

– da
nije namijenjena poticanju izvoza.

Članak
50.

Regionalnim
državnim potporama upravlja ministarstvo nadležno za gospodarstvo.

IV.
POSEBNA PRAVILA ZA DRŽAVNE POTPORE ODREĐENIM DJELATNOSTIMA

Članak
51.

Državne
potpore pojedinim djelatnostima mogu se dodijeliti sukladno pravilima Glave II.
i III. ove Uredbe, osim ako pravilima iz članka 2. ove Uredbe i pravilima ove
Glave nije određeno drugačije.

1. Djelatnost proizvodnje Čelika

Članak
52.

Na državne
potpore za proizvodnju čelika primjenjuju se pravila za čelične proizvode koje uključuje
Protokol 2. Sporazuma o stabilizaciji i pridruživanju između Republike Hrvatske
i Europskih zajednica i njihovih država članica.

Članak
53.

(1) Državna
potpora za proizvodnju čelika može se sukladno pravilima za horizontalne državne
potpore iz Glave II. ove Uredbe dodijeliti za istraživanja i razvoj, zaštitu
okoliša, zapošljavanje i usavršavanje.

(2) Državna
potpora za proizvodnju čelika može se malim i srednjim poduzetnicima iz
Poglavlja 4. Glave II. ove Uredbe dodijeliti samo za savjetodavne usluge te za
sudjelovanje na sajmovima i izložbama.

(3) Državne potpore za sanaciju i restrukturiranje iz
Poglavlja 3. Glave II. Ove Uredbe te regionalne državne potpore iz Glave III.
Ove Uredbe ne mogu se dodijeliti za djelatnost proizvodnje čelika.

Članak 54.

Osim državnih potpora iz članka 53. ove Uredbe,
sljedeće državne potpore mogu se dodijeliti poduzetnicima za djelatnost
proizvodnje čelika:

– državna potpora za zbrinjavanje viška radnika i
prijevremeno umirovljenje radnika do 50% nastalih troškova, pod uvje­tom da je
riječ o djelomičnom ili potpunom zatvaranju poduzeća za proizvodnju čelika, a
poduzetnik u tu svrhu još nije dobio državnu potporu,

– državna potpora za trajno ukidanje proizvodnje
čelika poduzetnika osnovanih prije 1. siječnja 2002., pod uvjetom da poduzetnik
nije reorganizirao proizvodnju ili poduzeće nakon 1. siječnja 2002., da će
prestati s proizvodnjom u roku šest mjeseci nakon primitka državne potpore, da
takvu državnu potporu još nije dobio te da državna potpora ne prelazi preostalu
knjigovodstvenu vrijednost imovine poduzeća koje se zatvara;

– državna potpora poduzetniku za proizvodnju čelika
koji ispunjava uvjete iz podstavka 2. ovoga članka, ali je neposredno ili
posredno nadziran, ili sam neposredno ili posredno nadzire poduzetnika za
proizvodnju čelika pod sljedećim uvjetima: poduzetnik koji se zatvara stvarno
je i pravno odvojen od povezanoga poduzetnika najmanje šest mjeseci prije
primitka državne potpore, a financijska izvješća poduzetnika koji se zatvara
revidirana su izdvojeno od povezanoga poduzetnika, smanjenje proizvodnih
kapaciteta mora biti istinito i dokazivo te utječe na razinu cjelokupne
industrije čelika pet godina nakon zatvaranja odnosno nakon posljednjega
primitka državne potpore u tu svrhu.

Članak
55.

Općim
državnim potporama za proizvodnju čelika upravlja ministarstvo nadležno za
gospodarstvo.

2. Djelatnost kopnenog prometa

Članak
56.

Pravila
o državnim potporama kopnenom prometu odnose se na poduzetnike koji obavljaju
usluge u željezničkom, cestovnom prometu ili prometu unutarnjim plovnim
putovima, te uključuju pravila Protokola 6. Sporazuma o stabilizaciji i pridruživanju
između Republike Hrvatske i Europskih zajednica i njihovih država članica.

Članak 57.

Državne potpore kopnenom prometu mogu se dodijeliti
sukladno pravilima o horizontalnim državnim potporama iz Glave II. ove Uredbe i
regionalnim državnim potporama iz Glave III. ove Uredbe.

Članak 58.

Osim državnih potpora iz članka 57. ove Uredbe, državne
potpore poduzetnicima za djelatnost kopnenoga prometa mogu se dodijeliti:

– za naknadu troškova obavljanja obvezne javne službe
do visine koja je jednaka razlici između umanjenoga financijskog tereta i
smanjenja prihoda poduzetnika koji bi za poduzetnika nastao ako bi obveza
poduzetnika u cijelosti ili djelomično bila ukinuta;

– za naknadu troškova infrastrukture poduzetnicima
koji imaju obvezu pokrivanja troškova infrastrukture kojom se koriste i drugi
poduzetnici koji tu obvezu nemaju;

– za istraživanja i razvoj učinkovitosti prometnih
sustava i tehnologija;

– za otklanjanje suvišnih kapaciteta koji uzrokuju
ozbiljne strukturalne probleme;

– za naknadu dodatnih financijskih tereta poduzetnika
u željezničkom prometu.

Članak 59.

Općim državnim potporama za kopneni promet upravlja
ministarstvo nadležno za promet.

3. Djelatnost pomorskog prometa

Članak
60.

Pravila
o državnim potporama pomorskom prometu primjenjuju se na poduzetnike
brodovlasnike i poduzetnike koji obav­ljaju promet morem.

Članak
61.

(1) Državne
potpore za zaštitu okoliša, istraživanje i razvoj, usavršavanje, sanaciju i
restrukturiranje te regionalne ciljeve u pomorskom prometu mogu se dodijeliti
sukladno pravilima za horizontalne državne potpore iz Glave II. ove Uredbe i
regionalne državne potpore iz Glave III. ove Uredbe.

(2) Državne potpore malim i srednjim poduzetnicima iz
Poglavlja 4. Glave II. ove Uredbe i državne potpore za zapošljavanje iz
Poglavlja 5. Glave II. ove Uredbe ne mogu se dodijeliti poduzetnicima iz članka
60. ove Uredbe.

Članak 62.

(1) Osim državnih potpora iz članka 61. ove Uredbe,
poduzetnicima iz članka 60. ove Uredbe mogu se za brodove koji su upisani u
Hrvatski registar brodova dodijeliti državne potpore:

– za mirovinsko, invalidsko i zdravstveno osiguranje
pomoraca zaposlenih na brodovima registriranim u Republici Hrvat­skoj, osim državne
potpore neto plaći pomoraca;

– za troškove povratka pomoraca u domovinu koji rade
na brodovima registriranim u Republici Hrvatskoj do 50% ukupnih troškova;

– za ulaganje u nova plovila skladno pravilima za
gradnju brodova i politikom sigurnosti na moru koja uključuje dodjeljivanje državne
potpore za poboljšanje opreme na plovilima, upisanima u Hrvatski registar
brodova ili za poticanje korištenja sigurnih i čistih brodova sa svrhom
poticanja nadogradnje brodova zbog dostizanja standarda koji premašuju
standarde o zaštiti i okolišu propisane međunarodnim konvencijama;

– za obavljanje obvezne javne službe.

(2) Osim državnih potpora iz stavka 1. ovoga članka,
poduzetnicima iz članka 60. ove Uredbe mogu se dodijeliti državne potpore za
poticanje repatrijacije strateškog i komercijalnog uprav­ljanja brodovima koji
nisu upisani u Hrvatski registar brodova.

(3) Državna potpora iz podstavaka 1. do 3. stavka 1.
i državna potpora iz stavka 2. ovoga članka, može se dodijeliti samo do iznosa
koji ne prelazi ukupan iznos poreznih davanja te mirovinskih, invalidskih i
zdravstvenih doprinosa za djelatnost pomorskog prometa.

Članak
63.

Općim
državnim potporama za pomorski promet upravlja ministarstvo nadležno za promet.

4. Djelatnost zraČnog prometa

Članak
64.

(1)
Pravila o državnim potporama zračnom prometu primjenjuju se na zračne
prijevoznike i na djelatnosti koje mogu koristiti zračnom prijevozniku i
povezane su sa zračnim prometom, kao što su: škole letenja, trgovine u
slobodnim carinskim zonama, zrakoplovni kapaciteti, *franchising* i
zrakoplovne naknade.

(2)
Pravila za zračni promet iz stavka 1. ovoga članka ne primjenjuju se na
djelatnost proizvodnje zrakoplova.

Članak
65.

(1) Državne
potpore za zaštitu okoliša, istraživanje i razvoj, male i srednje poduzetnike,
zapošljavanje i usavršavanje u zračnom prometu mogu se dodijeliti sukladno
pravilima za horizontalne državne potpore iz Glave II. ove Uredbe.

(2) Državne
potpore za restrukturiranje poduzetnika u zračnom prometu mogu se dodijeliti
sukladno pravilima za horizontalne državne potpore iz Glave II. ove Uredbe
uzimajući u obzir sljedeće uvjete:

– državna
potpora dodijeljuje se samo jednom, osim u iznimnim nepredvidivim okolnostima
na koje poduzetnik nije mogao utjecati,

– državna potpora ne smije uzrokovati povećanje
kapaciteta,

– u vrijeme provedbe plana restrukturiranja
poduzetnik ne smije pribavljati udjele kod drugih zračnih prijevoznika.

(3) Državna potpora za sanaciju poduzetnika u zračnom
prometu može se dodijeliti sukladno pravilima za horizontalne državne potpore
iz Glave II. ove Uredbe samo za pripremu cjelovita programa restrukturiranja.

(4) Prijedlog državne potpore za sanaciju i
restrukturiranje poduzetnika iz stavaka 2. i 3. ovoga članka dostavlja se
Agenciji sukladno člancima 11. i 13. Zakona o državnim potporama.

(5) Regionalna državna potpora poduzetnicima u
zračnom prometu može se dodijeliti sukladno pravilima za regionalne državne
potpore iz Glave III. ove Uredbe, uz izuzetak državne potpore za tekuće
poslovanje, osim neposrednoga subvencioniranja zračnih putova državnom potporom
za tekuće troškove poslovanja, uz sljedeće uvjete:

– da državna potpora predstavlja naknadu za obveze
obav­ljanja javne službe,

– da državna potpora predstavlja državnu potporu
socijalne naravi namijenjene određenim kategorijama putnika ako se dodjeljuje
bez obzira na podrijetlo usluge.

Članak 66.

Općim državnim potporama za zračni promet upravlja
ministarstvo nadležno za promet.

5. Djelatnost brodogradnje

Članak
67.

(1)
Pravila o državnim potporama brodogradnji primjenjuju se na poduzetnike koji
obavljaju djelatnost izgradnje, popravka i preuređenja plovila, odnosno koji su
neposredno ili posredno povezani s navedenim poduzetnicima.

(2)
Plovilima u smislu stavka 1. ovoga članka smatraju se:

–
plovila s najmanje 100 bruto registarskih tona, koja se koriste za prijevoz
putnika i/ili robe,

–
plovila s najmanje 100 bruto registarskih tona za obavljanje specijaliziranih
usluga,

–
teglenice sa snagom najmanje 365 kW,

–
ribarska plovila s najmanje 100 bruto registarskih tona,

–
nedovršena plovila iz podstavaka 1. do 4. ovoga stavka koja mogu ploviti.

Članak 68.

(1) Državne
potpore za zaštitu okoliša te istraživanja i razvoj u brodogradnji mogu se
dodijeliti sukladno pravilima za horizontalne državne potpore iz Glave II. ove
Uredbe.

(2) Državne
potpore malim i srednjim poduzetnicima, za zapošljavanje i usavršavanje iz
Glave II. ove Uredbe ne mogu se dodijeliti za djelatnost brodogradnje.

(3) Državne
potpore za sanaciju i restrukturiranje poduzetnika u brodogradnji mogu se
dodijeliti sukladno pravilima za horizontalne državne potpore iz Glave II. ove
Uredbe uz sljedeće uvjete:

– da
korisnik državne potpore prvi puta koristi državnu potporu za restrukturiranje,

– da se
državna potpora dodjeljuje samo jedanput, što vrijedi i za sve pravne
slijednike korisnika državne potpore,

– da se
restrukturiranjem proizvodi konačno i neopozivo smanjenje kapaciteta
brodogradnje,

– da su
se zatvoreni brodograđevni kapaciteti redovito koristili za obavljanje
djelatnosti brodogradnje,

– da će
brodograđevni kapaciteti ostati zatvoreni najmanje deset godina od dana
odobrenja državne potpore, a ako se isti koriste za druge djelatnosti, nova
djelatnost ne smije biti povezana s brodogradnjom.

(4)
Regionalne državne potpore brodogradnji mogu se dodijeliti sukladno pravilima o
regionalnim državnim potporama iz Glave III. ove Uredbe samo za ulaganja u
nadogradnju ili modernizaciju postojećih poduzeća u svrhu poboljšanja
iskoristivosti postojeće opreme i uređaja.

(5)
Intenzitet državne potpore iz stavka 4. ovoga članka iznosi:

– u
Područjima A. do 22,5% opravdanih troškova ulaganja,

– u
Područjima B. niži intenzitet državne potpore između gornje granice od 12,5%
opravdanih troškova ulaganja ili primjenjive gornje granice regionalne državne
potpore.

(6)
Regionalne državne potpore za otvaranje novih radnih mjesta povezanih s
ulaganjem i državnom potporom za tekuće poslovanje iz Glave III. ove Uredbe ne
mogu se dodijeliti za djelatnost brodogradnje.

Članak
69.

(1)
Osim državnih potpora iz članka 68. ove Uredbe, poduzetnicima se mogu
dodijeliti državne potpore za zatvaranje postojećih kapaciteta u brodogradnji
te za ulaganje u inovacije u brodogradnji.

(2) Državna
potpora za zatvaranje kapaciteta iz stavka 1. ovoga članka može se dodijeliti
pod uvjetom da se državnom potporom postiže konačno i neopozivo smanjenje
kapaciteta.

(3)
Opravdani troškovi za koje je moguća dodjela državne potpore iz stavka 2. ovoga
članka jesu:

–
naknade za višak radnika ili naknade za prijevremeno umirovljenje,

–
troškovi savjetodavnih usluga namijenjenih zbrinjavanju viška radnika ili
prijevremenom umirovljenju,

–
naknade za prekvalifikaciju radnika,

–
izdaci za prenamjenu brodogradilišta (zgrada, uređaja i ostale infrastrukture)
za razvoj djelatnosti, koja ne predstavlja izgradnju, pripremu i preuređenje
plovila.

(4) Državna
potpora iz stavka 2. može se dodijeliti za potpuno zatvaranja kapaciteta u
visini knjigovodstvene vrijednosti uređaja ili diskontirane vrijednosti
amortizacije uređaja za sljedeće trogodišnje razdoblje.

(5)
Kapaciteti iz stavka 4. ovoga članka moraju ostati zatvoreni najmanje deset
godina.

(6) Državna
potpora za ulaganje u inovacije u brodogradnji iz stavka 1. ovoga članka može
se dodijeliti pod uvjetom da se odnosi na industrijsko korištenje inovativnih
proizvoda i postupaka koji još nisu bili korišteni u djelatnosti brodogradnje
te nose sa sobom industrijski i tehnološki rizik.

(7) Državna
potpora iz stavka 6. ovoga članka može se dodijeliti do 10% opravdanih
troškova, uzimajući u obzir stope rizika povezane s projektom.

(8)
Opravdani troškovi iz stavka 7. ovoga članka jesu troškovi ulaganja i inženjerskih
aktivnosti koje su neposredno i isključivo vezane s inovacijskim dijelom
projekta.

Članak
70.

Prijedlog
državne potpore iz članaka 68. i 69. ove Uredbe dostavlja se Agenciji sukladno
člancima 11. i 13. Zakona o državnim potporama.

Članak
71.

Općim
državnim potporama za brodogradnju upravlja ministarstvo nadležno za
gospodarstvo.

V.
POSEBNA PRAVILA ZA ODREĐENE OBLIKE DRŽAVNIH POTPORA

1. Javna ulaganja

Članak
72.

(1)
Novo javno ulaganje u poduzetnika uz uvjete koji bi bili prihvatljivi za
privatnog ulagača pod redovnim tržišnim uvjetima ne predstavlja državnu
potporu.

(2)
Ministarstvo nadležno za financije, jednom godišnje, izvješćuje Agenciju o
udjelima u temeljnom kapitalu poduzetnika koji ispunjavaju jedan od sljedećih
uvjeta:

–
bilanca poduzetnika veća je od 30 milijuna kuna, ili

–
godišnji promet poduzetnika veći je od 60 milijuna kuna, ili

–
poduzetnik zapošljava više od 250 osoba.

(3)
Djelomično ili cjelovito stjecanje udjela u temeljnom kapitalu u postojećem
poduzetniku bez novih ulaganja ne predstav­lja državnu potporu poduzetniku.

2. Financijski transferi poduzetnicima u javnom
vlasniŠtvu

Članak
73.

(1)
Poduzetnik u javnom vlasništvu je svaki poduzetnik nad kojim Republika
Hrvatska, jedinica lokalne ili područne (regionalne) samuprave vrši neposredno
ili posredno prevladavajući utjecaj temeljem vlasničkih udjela, financijske
suradnje ili unutarnjih propisa poduzetnika.

(2)
Podatke o financijskim transferima (tekući i investicijski transferi) javnih
sredstava poduzetnicima u javnom vlasništvu, državna tijela i tijela lokalne i
područne (regionalne) samouprave moraju prikupiti i čuvati na način iz kojeg će
biti jasno vidljiva svrha tako utrošenih javnih sredstava. Prikupljeni podaci
moraju biti na raspolaganju Agenciji pet godina od kraja godine u kojoj su ta
sredstva bila utrošena.

(3) Državna
tijela i tijela jedinica lokalne i područne (regionalne) samouprave nadležna za
djelatnost poduzetnika u javnom vlasništvu, koja ostvare najmanje 50% godišnjeg
prometa s proizvodnom djelatnošću ili njihov godišnji promet iznosi više od
1,875 milijardi kuna, moraju u roku od petnaest dana od danaobjave
godišnjeg poslovnog izvještaja poduzetnika u javnom vlasništvu, isto
proslijediti Agenciji. Izvještaj mora, osim godišnjih računovodstvenih
izvještaja, sadržavati i sve potrebne podatke iz kojih je jasno vidljiva svrha
korištenja javnih sredstava iz eventualnih financijskih transfera državnih
tijela i tijela jedinica lokalne i područne (regionalne) samouprave.

(4)
Odredbe ovoga članka ne primjenjuju se na:

– financijske transfere Hrvatske narodne banke,

– financijske transfere poduzetnicima u javnom
vlasništvu čiji ukupni promet udvije godine prije stjecanja javnih
sredstava iznosi manje od 300 milijuna kuna,

– financijske transfere kreditnim institucijama u
javnom vlasništvu čija vrijednost bilance ne prelazi 6 milijardi kuna,

– financijske transfere u obliku depozita kod banaka
koji su ostvareni prema redovnim tržišnim uvjetima.

3. DrŽavna jamstva

Članak 74.

(1) Državno jamstvo u pravilu ne predstavlja državnu
potporu korisniku zajma, davatelju i/ili primatelju zajma odnosno financijskih
sredstava ako su ispunjeni sljedeći uvjeti:

– da korisnik zajma nije u financijskim teškoćama,

– da korisnik zajma može na financijskom tržištu
dobiti zajam po tržišnim uvjetima bez posredovanja države,

– da je državno jamstvo povezano s određenom
financijskom transakcijom, ograničeno po visini i po vremenu trajanja,

– da državno jamstvo ne pokriva više od 80% određene
financijske obveze,

– da se za državno jamstvo zaračunava tržišna cijena.

(2) Prijedlog državnoga jamstva koje ne ispunjava
uvjete iz stavka 1. ovoga članka dostavlja se Agenciji sukladno člancima 11. i
13. Zakona o državnim potporama.

4. OtuĐenje nekretnina ujavnom vlasniŠtvu

Članak 75.

(1) Nekretninama u javnom vlasništvu u smislu ove
Uredbe smatraju se nekretnine prema Zakonu o vlasništvu i drugim stvarnim
pravima (Narodne novine, br. 98/96, 68/98, 137/99, 22/2000 i 73/2000), u
vlasništvu Republike Hrvatske, te jedinica lokalne i područne (regionalne)
samouprave.

(2) Otuđenje nekretnine u javnom vlasništvu u pravilu
ne predstavlja državnu potporu, ako se nekretnina otuđi:

– javnim natječajem koji je otvoren i bezuvjetan, te
je prihvaćena najbolja ili jedina ponuda, ili

– bez javnoga natječaja, ali po tržišnoj vrijednosti
na temelju prethodnog vrednovanja neovisnoga procjenitelja.

(3) Prijedlog otuđenja nekretnine ujavnom
vlasništvu koji ne ispunjava uvjete iz stavka 2. ovoga članka, dostavlja se
Agenciji sukladno člancima 11. i 13. Zakona o državnim potporama.

5. Izvozna kreditna osiguranja

Članak 76.

(1) Državna potpora za izvozna kreditna osiguranja može
se dodijeliti za osiguranje od netržišnih rizika.

(2) Prijedlog državne potpore za izvozna kreditna
osiguranja iz stavka 1. ovoga članka, dostavlja se Agenciji sukladno člancima
11. i 13. Zakona o državnim potporama.

6. RiziČni kapital

Članak
77.

(1)
Rizični kapital u smislu ove Uredbe je javno stjecanje vlasničkih udjela
poduzetnika koji predstavljaju početna ulaganja države, jedinica lokalne ili
područne (regionalne) samouprave u poduzetnika.

(2) Državna potpora za rizični kapital može se
dodijeliti ako je namijenjena otklanjanju tržišnih nesavršenosti na tržištu
rizičnoga kapitala.

(3) Korisnici državne potpore za rizični kapital mogu
biti institucionalni ili pojedinačni ulagači, korisnici općih državnih potpora
za rizični kapital ili poduzetnici iz stavka 1. ovoga članka.

(4) Državna potpora iz stavka 2. ovoga članka ne može
se dodijeliti poduzetnicima koji obavljaju djelatnosti proizvodnje čelika i
brodogradnje.

Članak 78.

Primjenjujući članak 13. Zakona o državnim potporama
na prijedlog državne potpore za rizični kapital Agencija posebno uzima u obzir:

– ograničenja ulaganja u male i/ili srednje
poduzetnike u usponu ili u drugim početnim fazama, ako je riječ o poduzetnicima
iz Područja A. ili Područja B.,

– usmjeravanje ulaganja na osiguravanje dobiti i
osiguranje provedbe poduzetničkih planova,

– stupanj narušavanja tržišnog natjecanja između
ulagača,

– osiguranje jasnog mehanizma izlaska javnog
vlasništva iz sudjelovanja u temeljnom kapitalu pojedinoga poduzetnika,

– postojanje ograničenja kumulacije različitih vrsta
državnih potpora pojedinom poduzetniku.

VI.
postupAk davanja miŠljenja na prijedloge
opĆih drŽavnih potpora te sadrŽaj, postupAk i rokovi dostave prijedloga
drŽavnih potpora

1. Postupak davanja miŠljenja na prijedloge opĆih
drŽavnih potpora

Članak 79.

(1) Na postupak davanja mišljenja na prijedlog opće
državne potpore iz članka 8. stavak 1. Zakona o državnim potporama primjenjuju
se odredbe Zakona o općem upravnom postupku (Na­rod­ne novine, br. 53/91 i
103/96), ako Zakonom o proračunu (Narodne novine, broj 96/2003) i ovom Uredbom
nije drugačije propisano.

(2) Ministarstva i druga tijela državne uprave, prije
upu­ćivanja zakonskih i drugih prijedloga koji sadrže prijedlog opće državne
potpore Vladi Republike Hrvatske, dužna su dostaviti prijedlog opće državne
potpore Agenciji na prethodno mišljenje.

(3) Mišljenje Agencije iz stavka 2. ovoga članka,
dostavlja se Vladi Republike Hrvatske zajedno s zakonskim ili drugim
prijedlogom koji sadrži prijedlog opće državne potpore.

(4) Prijedlozi akata iz stavka 2. ovoga članka, koji
se dostave u postupak Vladi Republike Hrvatske bez pozitivnog mišljenja
Agencije, vraćaju se predlagatelju na doradu.

2. SadrŽaj, postupak i rokovi dostave prijedloga
drŽavnih potpora

Članak
80.

(1)
Prijedlog državne potpore sastoji se od prijave prijedloga državne potpore i
obrazloženja.

(2) Prijava prijedloga iz stavka 1. ovoga članka sadrži
podatke o davatelju državne potpore, korisniku državne potpore, prav­nom
temelju, uvjetima dodjele i trajanju državne potpore, planiranom iznosu državne
potpore razvrstanom prema razinama dodjele, namjenama, vrstama i oblicima državne
potpore, te o ukupnom bruto i neto iznosu državne potpore.

(3) Obrazloženje iz stavka 1. ovoga članka sadrži
ocjenu stanja i temeljna pitanja koja se trebaju urediti državnom potporom,
posljedice koje će proisteći odobrenjem i dodjelom državne potpore te ocjenu i
izvore potrebnih sredstava za provedbu državne potpore.

(4) Uz prijedlog državne potpore iz stavka 1. ovoga članka
predlagatelj može dostaviti i odgovarajuću dokumentaciju, posebice stručna
mišljenja, prihvaćene međunarodne ugovore i druge akte kojima obrazlaže svoj
prijedlog.

(5) Prijedlog državne potpore iz stavka 1. ovoga
članka davatelji državne potpore dostavljaju Agenciji u pisanom i elektronskom
obliku.

(6) Agencija uređuje sadržaj obrazaca za dostavu
prijedloga državne potpore iz stavka 1. ovoga članka.

Članak 81.

(1) Davatelj državne potpore dostavit će Agenciji do
15. lip­nja tekuće godine prijedlog državne potpore koji namjerava uključiti u
prijedlog državnog proračuna, proračuna jedinica lokalne i područne
(regionalne) samouprave ili financijskog plana izvanproračunskog korisnika
proračuna.

(2) Tijela nadležna za izradu nacrta proračuna i
konsolidiranog proračuna države i jedinica lokalne i područne (regionalne)
samouprave temeljem Zakona o proračunu, neće uvrstiti prijedlog državne potpore
iz stavka 1. ovoga članka u nacrt proračuna i konsolidiranog proračuna ako isti
ne sadrži odobrenje Agencije.

Članak 82.

(1) U svrhu naknadnog odobrenja državne potpore
sukladno članku 15. Zakona o državnim potporama davatelji državne potpore dužni
su Agenciji dostaviti podatke o davatelju državne potpore, korisniku državne
potpore, pravnom temelju, uvjetima i datumu dodjele i trajanju državne potpore,
obrazloženje sukladno stavcima 3. i 4. članka 80. ove Uredbe, opravdane
objektivne razloge iz stavka 1. članka 15. Zakona o državnim potporama,
dodijeljeni iznos državne potpore razvrstan prema razinama dodjele, namjenama,
vrstama i oblicima državne potpore, te ukupan bruto i neto iznos dodijeljene državne
potpore.

(2) Podatke iz stavka 1. ovoga članka davatelji državne
potpore dostavljaju Agenciji u pisanom i elektronskom obliku.

(3) Agencija uređuje sadržaj obrazaca za dostavu
podataka iz stavka 1. ovoga članka.

Članak 83.

Sukladno članku 16. Zakona o državnim potporama
Agencija određuje popis razina, namjena, vrsta i oblika državnih potpora iz
članka 80. stavak 2. i članka 82. stavak 1. ove Uredbe.

Članak 84.

(1) Davatelji državnih potpora dužni su najmanje
jednom godišnje do 15. kolovoza tekuće godine Agenciji dostaviti podat­ke iz
članka 82. ove Uredbe za sve državne potpore koje su dodijeljene tijekom
prethodne godine.

(2) Davatelji državne potpore koji upravljaju općim
državnim potporama sukladno ovoj Uredbi a nisu dodijelili državnu potporu,
dostavljaju Agenciji pisanu izjavu o tome do roka iz stav­ka 1. ovoga članka.

VII.
PRIJELAZNE I ZAVRŠNE ODREDBE

Članak
85.

Tijekom
četiri godine nakon stupanja na snagu Sporazuma o stabilizaciji i pridruživanju
između Republike Hrvatske i Europskih zajednica i njihovih država članica u
svrhu primjene odredbi ove Uredbe cjelokupni se teritorij Republike Hrvatske
smatra Područjem A.

Članak 86.

Ova
Uredba stupa na snagu osmoga dana od dana objave u »Narodnim novinama«.

Klasa:
421-01/03-01/01
Urbroj: 5030114-03-1
Zagreb, 24. srpnja 2003.

Potpredsjednik
**dr. sc. Goran Granić,** v. r.

if !supportEmptyParas endif

if !supportEmptyParas endif

Uredba, NN 121/2003-1714